วันสุดท้ายลงทะเบียนผู้มีรายได้น้อยที่ถือบัตรสวัสดิการแห่งรัฐ เฟส 2 จังหวัดยะลา คึกคัก
วันสุดท้ายลงทะเบียนผู้มีรายได้น้อยที่ถือบัตรสวัสดิการแห่งรัฐ เฟส 2 จังหวัดยะลา คึกคัก

 

วันนี้ (28 ก.พ. 61) ที่ธนาคารออมสิน สาขายะลา มีประชาชนผู้มีรายได้น้อย ที่ถือบัตรสวัสดิการแห่งรัฐ ได้เดินทางมารับบัตรคิว ตรวจสอบสิทธิ์ พร้อมกรอกใบสมัครแจ้งความจำนง เข้าร่วมโครงการช่วยเหลือผู้มีรายได้น้อย เฟส 2 เพื่อการพัฒนาคุณภาพชีวิตและฝึกอาชีพกันจำนวนมาก โดยเจ้าหน้าที่รับลงทะเบียนได้คอยอำนวยความสะดวก เพื่อให้เกิดความรวดเร็วกับประชาชน ซึ่งตลอดทั้งวันก็จะมีผู้มีรายได้น้อยเดินทางมาลงทะเบียนในวันสุดท้ายจำนวนมาก
 


นอกจากนี้ นายศักทวี ทวีตา ผู้ช่วยผู้จัดการธนาคารออมสิน สาขายะลา ยังได้ชี้แจงกับประชาชนที่มาลงทะเบียน ถึงหลักเกณฑ์การให้ความช่วยเหลือผู้มีรายได้น้อย เพื่อให้พ้นจากความยากจนของภาครัฐ ซึ่งผู้ที่มีบัตรสวัสดิการแห่งรัฐที่ได้รับเงินเดือนละ 300 บาท อยู่เดิม ที่มาแจ้งความประสงค์ที่จะพัฒนาตนเอง ก็จะได้รับเงินช่วยเหลือเพิ่มเติมจากภาครัฐ อีก 200 บาท แต่ทั้งนี้ถ้าไม่ต้องการที่จะพัฒนาตนเอง ก็ให้แจ้งความจำนงกับทางธนาคารฯ ด้วย  โดยประชาชนผู้มีรายได้น้อยส่วนใหญ่ก็จะกรอกใบสมัครแสดงความประสงค์ที่จะพัฒนาด้านอาชีพที่ตนเองถนัด เพื่อให้มีงานทำ มีรายได้ พึ่งพาตนเองได้ ส่วนผู้มีรายได้น้อยซึ่งเป็นแม่บ้าน บอกว่า ต้องการที่จะพัฒนาตนเองด้วยการฝึกอบรมอาชีพด้านใดก็ได้ เพื่อจะได้มีงานทำ มีรายได้ มาช่วยแบ่งเบาภาระให้กับครอบครัว
 


ขณะที่ ทางธนาคารออมสิน สาขายะลา และสาขาผังเมือง 4 มีจำนวนยอดผู้มีรายได้น้อยที่ถือบัตรสวัสดิการแห่งรัฐ รวมทั้งสิ้น 20,480 คน โดยตั้งแต่วันที่ 1-27 กุมภาพันธ์ 2561 มีผู้มีรายได้น้อยที่ถือบัตรสวัสดิการแห่งรัฐในพื้นที่อำเภอเมืองยะลา เข้ามาลงทะเบียนแสดงความจำนงกับทางธนาคารออมสิน สาขายะลา แล้วจำนวน 3,375 คน
 


ทั้งนี้ การลงทะเบียนผู้มีรายได้น้อยที่ถือบัตรสวัสดิการแห่งรัฐ ตามมาตรการพัฒนาคุณภาพชีวิต เฟส 2 เป็นโครงการของรัฐบาลที่ต้องการช่วยเหลือผู้มีรายได้น้อยที่ถือบัตรสวัสดิการแห่งรัฐ ให้หลุดพ้นจากความยากจน โดยการสมัครเข้าร่วมโครงการฝึกอบรมอาชีพในด้านต่างๆ พร้อมกับเพิ่มวงเงินให้เพื่อให้มีอาชีพ มีรายได้ที่มั่นคงยั่งยืนต่อไป